Համաձայն «Կենդանական աշխարհի մասին» ՀՀ օրենքի 14–րդ հոդվածի՝ ՀՀ կենդանիների Կարմիր գիրքը միջազգային պահանջները բավարարող համահավաք փաստաթուղթ է, որում գրանցվում են տեղեկություններ կենդանական աշխարհի հազվագյուտ և անհետացող տեսակների կարգավիճակի, աշխարհագրական տարածվածության, էկոլոգիական պայմանների, կենսա­բանական առանձնահատկությունների, ներկա վիճակի և պահպանության միջոցառումների մասին: Կարմիր գիրքը վարվում է հազվագյուտ և անհետացող տեսակների հաշվառման, պահպանության, վերարտադրության, օգտագործման և գիտականորեն հիմնավորված հատուկ միջոցառումների մշակման և իրագործման, ինչպես նաև դրանց մասին բնակչությանը իրազեկելու նպատակով: